EELNÕU

08.01.2026

**Metsaseaduse, keskkonnatasude seaduse ja tulumaksuseaduse muutmise seadus**

**§ 1. Metsaseaduse muutmine**

Metsaseaduses tehakse järgmised muudatused:

**1)** paragrahvi 2 lõikes 1 asendatakse sõna „säästev“ sõnaga „kestlik“;

**2)** paragrahvi 2 lõige 2 muudetakse ja sõnastatakse järgmiselt:

„(2) Metsa majandamine on kestlik, kui see tagab elustiku mitmekesisuse, metsa tootlikkuse, uuenemisvõime ja elujõulisuse ning loob ökoloogilisi, majanduslikke, sotsiaalseid ja kultuurilisi vajadusi rahuldava mitmekülgse metsakasutuse võimaluse ning aitab leevendada kliimamuutuse mõjusid ja nendega kohaneda.“;

**3)** paragrahvi 2 täiendatakse lõigetega 3 ja 4 järgmises sõnastuses:

„(3) Käesoleva seaduse eesmärkide täitmiseks tagatakse majandusmetsade osakaal 70 protsendil metsamaast, arvestades osakaalu arvutamisel paindlikkust ühe protsendi ulatuses.

(4) Käesoleva paragrahvi lõikes 3 nimetatud majandusmetsade hulka mittekuuluvate alade loetelu, majandusmetsa osakaalu arvutamise ja selle rakendamise metoodika kehtestab Vabariigi Valitsus määrusega.“;

**4)** paragrahvi 3 lõige 1 muudetakse ja sõnastatakse järgmiselt:

„(1) Mets on ökosüsteem, mis koosneb metsamaast ja sealsest elustikust.“;

**5)** paragrahvi 3 lõige 4 muudetakse ja sõnastatakse järgmiselt:

„(4) Puu- ja põõsaistandik (edaspidi *istandik*) käesoleva seaduse tähenduses on mittemetsamaale puude ja põõsaste intensiivseks kasvatamiseks rajatud kasvuala, mis on kantud käesoleva seaduse §-s 9 nimetatud registrisse.“;

**6)** seadust täiendatakse §-ga 3¹ järgmises sõnastuses:

**„§ 3¹. Istandiku rajamine ja majandamine**

(1) Mittemetsamaale rajatavat istandikku saab metsaregistrisse kanda, kui see asub maa-alal, mis vastab järgmistele tingimustele:

1) maa-ala kohta ei ole eelneva viie aasta jooksul makstud Euroopa Liidu ühise põllumajanduspoliitika rakendamise seaduse alusel toetust;

2) maa-ala ei ole Eesti looduse infosüsteemi kantud poollooduslike koosluste esinemisalana ega I ja II kategooria kaitsealuste liikide leiukohana;

3) maa-ala või maa-alal asuvat objekti ei ole loodusobjektina kaitse alla võetud;

4) maa-ala ei asu turvasmullal (M, S, R), lammimullal (AM), rannikumullal (Gr, Gr1, Mr) või eemaldatud rabamullal (TxR);

5) maa-ala ei ole väärtuslik maastik ega väärtuslik põllumajandusmaa;

6) haritava maa või loodusliku rohumaa maa-ala kohta on tehtud inventuur, mille kohaselt ei loetud seda väärtuslikuks püsirohumaaks;

7) maa-ala ei ole drenaaži maa-ala.

(2) Drenaaži maa-alale võib istandiku rajada ja metsaregistrisse kanda, kui Maa- ja Ruumiamet on andnud kooskõlastuse, et istandik ei kahjusta drenaaži ning istandiku rajamise tulemusena ei ole takistatud maaparandussüsteemi nõuetekohane toimimine.

(3) Kui isik soovib istandiku rajada maa-alale, mille kohta ei ole tehtud käesoleva paragrahvi lõike 1 punktis 6 nimetatud inventuuri, peab ta tellima eksperdilt hindamise, mis kinnitab, et maa-alal puuduvad väärtusliku püsirohumaa tunnused.

(4) Istandike majandamisele ei kohaldata käesolevas seaduses sätestatud nõudeid metsa majandamise kohta.

(5) Valdkonna eest vastutav minister kehtestab määrusega:

1) käesoleva paragrahvi lõikes 1 sätestatud tingimustele vastavate istandikuks sobivate maa-alade ruumiandmed;

2) istandiku registreerimise tingimused ja korra;

3) haritava maa ja loodusliku rohumaa maa-alal väärtusliku püsirohumaa tunnustele vastavuse hindamise korra ja nõuded eksperdile;

4) istandiku rajamise, kasvatada lubatud puuliigid ja kasutada lubatud kultiveerimismaterjali algmaterjali päritolupiirkonnad;

5) istandiku majandamise täpsemad nõuded.“;

**7)** paragrahvi 4 lõige 1 muudetakse ja sõnastatakse järgmiselt:

„(1) Käesolevat seadust kohaldatakse metsamaa ja sealse elustiku suhtes.“;

**8)** paragrahvi 4 lõige 1 muudetakse ja sõnastatakse järgmiselt:

„(1) Käesolevat seadust kohaldatakse metsamaa ja sealse elustiku ning metsaressursi arvestuse riiklikus registris registreeritud istandiku suhtes.“;

**9)** paragrahvi 6 lõike 1 punktist 1 jäetakse välja tekstiosa „ning selleks metsandust käsitleva valdkonna arengukava“;

**10)** paragrahvi 6 lõiget 1 täiendatakse punktiga 8 järgmises sõnastuses:

„8) kliimamuutuse leevendamiseks ja kliimamuutusega kohanemiseks vajalike tegevuste koordineerimine.“;

**11)** paragrahvi 6 lõikes 3 asendatakse tekstiosa „erametsanduse arendamiseks ja toetamiseks moodustatud sihtasutusele“ tekstiosaga „erametsanduse arendamise ja toetamisega tegelevale sihtasutusele“;

**12)** paragrahv 7 tunnistatakse kehtetuks;

**13)** paragrahvi 9 lõiget 1¹ täiendatakse pärast tekstiosa „ka“ tekstiosaga „istandike paiknemise, puuliikide ja pindala üle ning“;

**14)** paragrahvi 9 täiendatakse lõigetega 12 ja 13 järgmises sõnastuses:

„(12) Metsaregister on andmekogu, mille eesmärk on võimaldada teha järgmisi toiminguid:

1) metsateatise esitamine ja menetlemine;

2) metsa inventeerimise andmete esitamine;

3) välitööde, metsauuendus- ja metsakaitseekspertiisi andmete esitamine;

4) andmete esitamine kultiveerimismaterjali kasutamise kohta majandusliku tasuvuse kindlakstegemiseks, metsaaretuseks või teadustööks;

5) andmete esitamine istandiku registreerimiseks.

(13) Metsaregistris töödeldakse isiku üldandmeid. Metsaregistri andmeid säilitatakse tähtajatult. Põhimääruses võib sätestada lühemad andmete säilitamise tähtajad.

**15)** paragrahvi 9 lõike 4 sissejuhatav lauseosa muudetakse ja sõnastatakse järgmiselt:

„Metsaregistris on asutusesiseseks kasutamiseks järgmised andmed füüsilisele isikule kuuluva metsa kohta, kui metsaomanik ei ole neid metsaregistris avalikustanud:“;

**16)** paragrahvi 10 täiendatakse lõikega 94 järgmises sõnastuses:

„(94) Kui toetuse saaja ei ole tagastanud toetuse summat tähtajaks, on ta kohustatud maksma tähtpäevaks tasumata summalt viivist 0,06 protsenti iga toetuse tagasimaksmisega viivitatud kalendripäeva eest, kuid kogusummas mitte rohkem kui tagasinõutav toetuse summa. Toetuse tagasimaksmisel laekunud maksetest loetakse kõigepealt tasutuks viivis, seejärel tagastamisele kuuluv toetus.“;

**17)** seaduse 2. peatükki täiendatakse §-ga 10¹ järgmises sõnastuses:

„**§ 10¹. Metsandusalane õppe- ning teadus- ja arendustegevus**

(1) Kui metsandusalaseks õppe- ning teadus- ja arendustegevuseks on vaja kalduda kõrvale metsa majandamise nõuete täitmisest, esitab selle tegija või tegevust koordineeriv kutseõppe- või teadus- ja arendusasutus Keskkonnaametile taotluse, milles on õppe- või uurimistöö kohta märgitud järgmist:

1) töö eesmärk, erandid kehtestatud nõuetest ja nende rakendamise põhjendus;

2) planeeritavate tegevuste kirjeldus ja töö metoodika;

3) tegevuse algusaeg ja eeldatav lõpptähtaeg;

4) õppetöö või uuritava ala täpne asukoht.

(2) Keskkonnaamet võib käesoleva paragrahvi lõikes 1 nimetatud taotluses nimetatud tegevusteks loa andmisest põhjendatud juhtudel keelduda, kui:

1) käesoleva paragrahvi lõikes 1 nimetatud nõuded ei ole täidetud;

2) taotluses kirjeldatud tegevused ohustavad oluliselt looduskeskkonda.

(3) Valdkonna eest vastutav minister võib kehtestada metsa majandamise eeskirjas erandeid kutseõppe- või teadus- ja arendusasutustele metsa majandamiseks õppe-, teadus- ja arendustegevuse eesmärgil ning erandite taotlemise, rakendamise ja hindamise korra.“;

**18)** paragrahvi 11 lõige 4¹ muudetakse ja sõnastatakse järgmiselt:

„(4¹) Metsa inventeeritakse ülepinnalise takseerimisega või statistilise valikmeetodiga. Metsa inventeerimise andmed, välja arvatud statistilise valikmeetodiga saadud andmed, kehtivad kümme aastat inventeerimise kuupäevast arvates. Metsaregistrisse kantavad inventeerimisandmed ei tohi olla vanemad kui üks aasta, välja arvatud juhul, kui eraldise pindala on muutunud kuni 20%, kuid mitte rohkem kui 0,2 hektarit selle ruumiandmete muutmise tõttu.“;

**19)** paragrahvi 11 lõiget 4¹ täiendatakse pärast tekstisoa „takseerimisega“ tekstiosaga „, kaugseire meetodiga“;

**20)** paragrahvi 122 lõike 51 punkt 1 muudetakse ja sõnastatakse järgmiselt:

„1) rikkunud metsakorraldustööde nõudeid puistu koosseisu, esimese rinde rinnaspindala ja enamuspuuliigi vanuse, kõrguse ning rinnasdiameetri kohta kalendriaasta jooksul vähemalt kümnel metsaregistrisse kandmiseks esitatud metsaeraldisel määral, mis ületab metsa korraldamise juhendiga metsakorraldustööde täpsuse kohta seatud veapiire vähemalt kaks korda;“;

**21)** paragrahvi 13 punkt 1muudetakse ja sõnastatakse järgmiselt:

„1) on rikkunud metsakorraldustööde nõudeid puistu koosseisu, esimese rinde rinnaspindala ja enamuspuuliigi vanuse, kõrguse ning rinnasdiameetri kohta kalendriaasta jooksul vähemalt kümnel metsaregistrisse kandmiseks esitatud metsaeraldisel määral, mis ületab metsa korraldamise juhendiga metsakorraldustööde täpsuse kohta seatud veapiire vähemalt kaks korda;“;

**22)** paragrahvi 25 lõiget 2 täiendatakse punktidega 4 ja 5 järgmises sõnastuses:

„4) mets asub riiklikult kaitstava kultuurimälestise alal ja selle kaitsevööndis ning muinsuskaitseseaduse kohaselt ei ole seal metsa uuendamise võtete rakendamine lubatud;

5) mets asub Eesti looduse infosüsteemi kantud poollooduslike koosluste esinemisalal.“;

**23)** paragrahvi 25 lõikest 4 jäetakse välja tekstiosa „, selle pikendamiseks“;

**24)** paragrahvi 25 lõiked 5–7 tunnistatakse kehtetuks;

**25)** paragrahvi 25 lõike 8 esimene lause muudetakse ja sõnastatakse järgmiselt:

„Kui metsa uuendamise võtete rakendamine on kohustuslik, kuid metsaomanik ei ole neid kahe aasta jooksul pärast metsaosa hukkumist või raiet rakendanud või kui hukkunud metsaosa või raiesmik ei ole metsakasvukohatüübile sobivate puuliikidega viie aasta või loo, siirdesoo, madalsoo, raba, osja, tarna ja lodu metsakasvukohatüüpides kümne aasta jooksul uuenenud, teeb Keskkonnaamet metsauuendusekspertiisi alusel metsaomanikule ettekirjutuse uuendamisvõtete rakendamiseks.“;

**26)** paragrahvi 28 lõike 4 punktist 4 jäetakse välja tekstiosa „, mille hulka kuulub kuni nelja meetri laiuselt kvartali- või piirisihi sisseraie või olemasoleva sihi või teeserva, kraavikalda ja kraaviserva puhastamine puudest, mille keskmine rinnasdiameeter ületab kaheksat sentimeetrit“;

**27)** paragrahvi 28 lõike 4 punkt 6 muudetakse ja sõnastatakse järgmiselt:

„6) kujundusraie, mida tehakse kaitstaval loodusobjektil kaitse-eesmärgi saavutamiseks kaitsekorralduskava, liigi kaitse ja ohjamise tegevuskava, elupaiga tegevuskava kohaselt või kaitstava looduse üksikobjekti või vääriselupaiga seisundi säilitamiseks ja parandamiseks või Eesti looduse infosüsteemi kantud poollooduslikul kooslusel puittaimede eemaldamiseks elupaiga tegevuskava kohaselt.“;

**28)** paragrahvi 28 lõiget 10 täiendatakse pärast tekstiosa „tase“ tekstiosaga „, välja arvatud raie tegemisel kutseõppeasutuse korraldatava õppe käigus“;

**29)** paragrahvi 29 lõike 1 sissejuhatavast lauseosast jäetakse välja tekstiosa „ühe aasta jooksul raie algusest arvates“;

**30)** paragrahvi 29 lõike 11 punkt 2¹ tunnistatakse kehtetuks;

**31)** paragrahvi 29 lõike 11 punktid 3 ja 4 muudetakse ja sõnastatakse järgmiselt:

„3) käesoleva lõike punktis 2 nimetamata kasvukohatüüpides raielank olla suurem kui viis hektarit, välja arvatud juhul, kui nimetatud raielank jääb ühe metsaeraldise piiresse;

4) erinevates kasvukohatüüpides asuva raielangi pindala olla suurem kui viis hektarit, arvestades käesoleva lõike punktides 2 ja 3 sätestatud piiranguid.“;

**32)** seadust täiendatakse §-ga 31¹ järgmises sõnastuses:

„**§ 31¹. Trassiraie**

(1) Trassiraie on raie, mille hulka kuulub kvartali- või piirisihi sisseraie või olemasoleva sihi või teeserva, kraavikalda ja kraaviserva või mõne varem raadatud ala puhastamine puudest või puittaimestikust, mille keskmine rinnasdiameeter ületab kaheksat sentimeetrit.

(2) Kui trassiraie laius on üle nelja meetri, esitatakse käesoleva paragrahvi lõikes 1 nimetatud alade hooldamiseks või kaitsevööndiga ehitise korral ehitise ja selle kaitsevööndi korrashoiuks õigusaktidest tulenev kehtiv projekt, hoolduskava või muu dokument.“;

**33)** paragrahvi 32 lõige 1 muudetakse ja sõnastatakse järgmiselt:

„(1) Raadamine on raie või muu tegevus, mida tehakse, et võimaldada kasutada maad muul otstarbel kui metsa majandamiseks.“;

**34)** paragrahvi 32 lõike 2 punkt 2 tunnistatakse kehtetuks;

**35**) paragrahvi 32 lõike 2 punkt 4 muudetakse ja sõnastatakse järgmiselt:

**„**4) õigusaktides ette nähtud kehtiva projekti või muu dokumendi alusel, mis on aluseks maa kasutamiseks muul otstarbel kui metsa majandamiseks.“;

**36)** paragrahvi 36 lõike 1 punkt 1 muudetakse ja sõnastatakse järgmiselt:

„1) kaitseväe ja Kaitseliidu harjutusväljadel kehtiva planeeringu kohaselt või Vabariigi Valitsuse loal;“;

**37)** paragrahvi 36 täiendatakse lõikega 2¹ järgmises sõnastuses:

„(2¹) Käesoleva paragrahvi lõikes 2 nimetatud Vabariigi Valitsuse luba ei ole vajalik lõike 1 punktis 2 nimetatud juhul, kui riigimetsa valitseja on Kaitseministeerium.“;

**38)** paragrahvi 37 lõike 6 punktist 3 jäetakse välja sõnad „kinnistu ja“;

**39)** paragrahv 38 tunnistatakse kehtetuks;

**40)** paragrahvi 41 lõiget 1 täiendatakse punktiga 3 järgmises sõnastuses:

„3) käesoleva seaduse § 32 lõikes 1 nimetatud muu tegevuse kohta, mida tehakse, et võimaldada kasutada maad muul otstarbel kui metsa majandamiseks.“;

**41)** paragrahvi 41 lõikest 4 jäetakse välja tekstiosa „, digitaalselt allkirjastatuna e-kirjaga“;

**42)** paragrahvi 41 lõiget 5¹ täiendatakse teise lausega järgmises sõnastuses:

„Riigilõiv kuulub tagastamisele, kui raadamise või uuendusraie metsateatis tunnistatakse kehtetuks Keskkonnaameti algatusel kogu kavandatud raie ulatuses enne raietööde tegemist.“;

**43)** paragrahvi 41 lõike 8¹ teisest lausest jäetakse välja tekstiosa „või e-kirjaga“;

**44)** paragrahvi 41 lõige 13 muudetakse ja sõnastatakse järgmiselt:

„(13) Metsaomanik võib teha raiet 24 kuu jooksul pärast metsateatise või metsakaitseekspertiisi akti registreerimist metsaregistris. Uuendusraie või raadamise korral võib raiet või käesoleva seaduse § 32 lõikes 1 nimetatud muud tegevust alustada, kui metsateatise registreerimisest metsaregistris on möödunud kümme päeva. Kümne päeva möödumist ei pea ootama elutähtsa teenuse tagamise, inimese tervisele ja varale ohtlike puude eemaldamise eesmärgil ning riigikaitseseaduses sätestatud kõrgendatud kaitsevalmiduse, mobilisatsiooni, demobilisatsiooni või sõjaseisukorra väljakuulutamisel.“;

**45)** paragrahvi 41 lõikes 13² asendatakse arv „12“ arvuga „24“;

**46)** paragrahvi 41 täiendatakse lõikega 134 järgmises sõnastuses:

„(134) Metsaomanik või tema esindaja on kohustatud kahe kuu jooksul teavitama Keskkonnaametit kavandatud raie, välja arvatud trassiraie, valgustusraie ja raadamise lõpetamisest või tagama pärast raie lõpetamist kahe kuu jooksul uute inventeerimisandmete esitamise raiutud metsaosa kohta. Käesoleva paragrahvi tähenduses loetakse raie lõppenuks, kui on lõpetatud tööd, mis on loetletud käesoleva seaduse § 28 lõike 1 punktides 1–3.“;

**47)** paragrahvi 43 lõige 1¹ tunnistatakse kehtetuks;

**48)** paragrahvi 43 lõige 3¹ tunnistatakse kehtetuks;

**49)** paragrahvi 45 lõige 5 muudetakse ja sõnastatakse järgmiselt:

„(5) Valdkonna eest vastutav minister määrab Riigimetsa Majandamise Keskusele järgneva viie aasta uuendusraie pindala, sealhulgas männikute, kuusikute, kaasikute ja haavikute pindala puuliikide viisi, arvestades käesoleva seaduse § 11 lõigete 3 ja 4 alusel kehtestatud määruses sätestatud metsa raiemahu arvutamise metoodikat.“;

**50)** paragrahvi 45 täiendatakse lõikega 5¹ järgmises sõnastuses:

„(5¹) Valdkonna eest vastutav minister võib muuta käesoleva paragrahvi lõike 5 alusel kehtestatud uuendusraie pindala, kui on täidetud vähemalt üks järgmistest tingimustest:

1) uuendusraie pindala arvutamise aluseks oleva metsa pindala on muutunud vähemalt 15%;

2) uuendusraie pindala arvutamise aluseks olevas metsas on tuvastatud ulatuslik metsakahjustus;

3) kui käesoleva seaduse § 45 lõike 5 alusel määratud uuendusraie pindala ei võimalda täita käesoleva seaduse § 2 lõikes 2 seatud eesmärke või muid riigi kohustusi.“;

**51)** paragrahvi 45 lõige 6 tunnistatakse kehtetuks;

**52)** paragrahvi 47 täiendatakse lõikega 6 järgmises sõnastuses:

„(6) Riigimetsa Majandamise Keskus arvestab valdkonna eest vastutava ministri kehtestatud omaniku ootustes nimetatud strateegiliste eesmärkidega.“;

**53)** paragrahvi 49 lõike 7 punkt 10 tunnistatakse kehtetuks;

**54)** paragrahvi 60 lõike 1 punktides 1 ja 2 asendatakse arv „32 000“ arvuga „120 000“;

**55)** paragrahvi 64 lõike 1 punkte 3 ja 4 täiendatakse pärast sõna „juhatus“ sõnadega „või tema volitatud isik“;

**56)** paragrahvi 68 lõikes 2 asendatakse arv „3200“ arvuga „100 000“;

**57)** paragrahvi 69 lõikes 2 asendatakse arv „3200“ arvuga „50 000“;

**58)** paragrahvi 70 lõikes 2 asendatakse arv „2000“ arvuga „50 000“;

**59)** paragrahvi 80 täiendatakse lõikega 10 järgmises sõnastuses:

„(10) Enne 2026. aasta 1. juulit rajatud istandiku võib metsaregistrisse kanda, kui istandik paikneb maa-alal, mis vastab kuni käesoleva redaktsiooni jõustumiseni metsaseaduses istandiku kohta kehtinud nõuetele, seal kasvavate puude keskmine vanus ei ületa kümmet aastat ning maa ei ole maakatastrisse kantud metsamaana ning istandiku rajamiseks ei ole kasutatud metsastamise toetust.“

**60)** seaduse 7. peatükki täiendatakse §-ga 80¹ järgmises sõnastuses:

**„80¹. Majandusmetsade osakaalu järelhindamine**

Kliimaministeerium analüüsib hiljemalt 2031. aasta 1. jaanuariks majandusmetsade osakaalu eesmärgi saavutamist ja rakendamisega kaasnenud mõju. Kui majandusmetsade osakaal metsamaast on käesoleva seaduse § 2 lõikes 3 sätestatud osakaalust rohkem kui ühe protsendi võrra väiksem või suurem, esitab Kliimaministeerium ettepanekud regulatsiooni muutmiseks.“.

**§ 2. Keskkonnatasude seaduse muutmine**

Keskkonnatasude seaduse § 81 lõike 5 punktid 1 ja 3 tunnistatakse kehtetuks.

**§ 3. Tulumaksuseaduse muutmine**

Tulumaksuseadust täiendatakse §-ga 56⁶ järgmises sõnastuses:

**„§ 56⁶.** **Raieõiguse või metsamaterjali ostutehingu teatis**

Residendist juriidiline isik, Eestis püsivat tegevuskohta omav mitteresident ja füüsilisest isikust ettevõtja on kohustatud esitama Maksu- ja Tolliametile andmed maksustamisperioodil füüsiliselt isikult ostetud raieõiguse või metsamaterjali kohta järgneva aasta 1. veebruariks. Deklaratsiooni vormi ja täitmise korra kehtestab valdkonna eest vastutav minister määrusega.“.

**§ 4. Seaduse jõustumine**

(1) Käesoleva seaduse § 1 punkt 12 jõustub 2027. aasta 1. jaanuaril.

(2) Käesoleva seaduse § 1 punktid 18, 20, 21, 30, 31 ja 46 jõustuvad 2026. aasta 1. detsembril.

(3) Käesoleva seaduse § 1 punktid 5, 6, 8 ja 13 jõustuvad 2027. aasta 1. juulil.

(4) Käesoleva seaduse § 1 punkt 19 jõustub 2029. aasta 1. jaanuaril.

Lauri Hussar

Riigikogu esimees

Tallinn, 2026

Algatab Vabariigi Valitsus…………..2026. a